Mugabe se toespraak verstomRobert Mugabe (Foto: Wikimedia Commons) Pres. Robert Mugabe van Zimbabwe het nié Sondagaand soos verwag as president van dié land bedank tydens ŉ regstreekse uitsending op die openbare uitsaaier ZBC nie. Dié uitsending kom nadat die Zanu-PF Mugabe Sondagmiddag minder as 24 uur gegee het om as president te bedank óf om in ŉ staat van beskuldiging geplaas te word. Mugabe en sy vrou, Grace, is Sondag die trekpas deur die party gegee. Zanu-PF het Mugabe van sy pligte as president van die party onthef, en Grace is ook van haar rol as leier van die Zanu-PF se vroueliga onthef. Emmerson Mnangagwa, die voormalige adjunkpresident wat onlangs die trekpas gekry het, is as president van die party aangestel. Ander lede van die party wat ook die trekpas gekry het, is Ignatius Chombo, Jonathan Moyo, Saviour Kasukuwere en Patrick Zhuwao. Phelekezela Mphoko is ook as visepresident afgedank. Mugabe het tydens dié toespraak, wat deur talle as “vreemd” bestempel is, gesê dat hy sommige van die gebeure van die laaste week verstaan, maar het nie ŉ enkele keer van sy afdanking deur die Zanu-PF melding gemaak nie. Talle meen hy is hoopvol dat hy president sal bly tot die Zanu-PF se kongres wat in Desember vanjaar gaan plaasvind, aangesien Mugabe in sy toespraak melding gemaak het dat hy oor dié kongres sal “toesig hou”. Buitelandse nuusdienste soos BBC en Reuters het dié toespraak “verbluffend” genoem en gesê dit is waarskynlik Mugabe se manier om alle kwessies te probeer vermy tot dit ŉ mespunt bereik. Sommige berigte het selfs aangevoer dat Mugabe dalk ŉ gedeelte van die toespraak uitgelaat het. “Die weermag het ŉ gegronde besorgdheid gehad dat die regerende party van sy missie afvallig geraak het. Die vreedsaamheid en selfbeheersing van Zimbabwiërs moet bewonder word. As die president van die land erken ek die kwessies waarop die weermag my aandag gevestig het. Hulle het dit uit besorgdheid vir die volk gedoen. Ons kan egter nie gelei word deur bitterheid of wraakgevoelens nie,” het hy gesê. Christopher Mutsvangwa, leier van die Zimbabwiese oorlogsveterane, het Sondagaand bevestig dat die party sal voortgaan om Mugabe in ŉ staat van beskuldiging te plaas omdat hy besluit het om nié te bedank nie. Hy het gesê betogers sal dié week weer opruk na die strate en eis dat Mugabe uit sy amp verwyder word. Dit is nog onduidelik wat die toekoms vir Zimbabwe inhou. Die situasie in Zimbabwe kan volgens kenners nou op verskillende maniere ontvou. Mugabe kan steeds as president van die land bedank of hy kan in ŉ staat van beskuldiging geplaas word. ŉ Verklaring is nog nié deur die regerende party uitgereik nie. Lees ook op Maroela Media: Dít sal die gevolge wees indien Mugabe in ŉ staat van beskuldiging geplaas word. Lees meer oor Zimbabwe op Maroela Media.